Haldusleping
Vastu võetud 06.11.2025
nr 3-4.1/1233-1

Kultuuriministeerium, keda esindab põhimääruse alusel minister Heidy Purga, ja

Eesti Olümpiakomitee (edaspidi EOK), keda esindab volikirja alusel peasekretär Kristo Tohver, 

edaspidi eraldi pool ja koos pooled, 

sõlmivad spordiseaduse § 9 lg 4 alusel käesoleva halduslepingu (edaspidi leping), milles lepivad kokku alljärgnevas.

Pooled loevad 13. detsembril 2018. a sõlmitud halduslepingu nr 1-8/203-1 lõpetatuks alates käesoleva lepingu jõustumisest seoses varasema lepingu aluseks olevate õigusnormide ja haldusülesande sisu muutumisega.

1.	Lepingu ese
1.1.	Lepinguga volitab Kultuuriministeerium EOK-t täitma haldusülesannet, milleks on kultuuriministri 30. septembri 2025. a määruse nr 6 „Riigieelarvest Kultuuriministeeriumile spordi toetamiseks eraldatud vahenditest sporditoetuste taotlemise ja andmise kord ning sportlasele ja tema treenerile preemia määramise kord“ (edaspidi määrus) alusel spordialaliidu toetuse eraldamine ja rahvusvahelisel tiitlivõistlusel medali võitnud sportlasele ja tema treenerile preemia määramine.
1.2.	Kultuuriministeerium volitab EOK-le kõik toimingud, mis on vajalikud Kultuuriministeeriumi valitsemisala vahendite arvelt lepingu punkti 1.1 elluviimiseks, seahulgas:
1.2.1.	Spordialaliidu toetuse taotlusvooru (edaspidi taotlusvoor) taotluse ja aruande vormi kinnitamine, komisjoni moodustamine, taotlusvooru väljakuulutamine, taotluste vastuvõtmine, taotluse ja taotleja nõuetele vastavuse kontrollimine, taotluse rahuldamine või rahuldamata jätmine, taotlejate teavitamine, toetuse summa arvutamine, toetuse väljamaksmine, toetuse eraldislepingute sõlmimine ja muutmine, toetuse kasutamise kontroll, sh aruande kinnitamine ja tagasilükkamine, dokumentide säilitamine õigusaktides sätestatud tingimustel, nõuete vastaselt või mittesihipäraselt kasutatud toetuse või selle osa kohta tagasinõudmise otsuste tegemine.
1.2.2.	Sportlasele ja tema treenerile preemia määramise ettepanekute vastuvõtmine, ettepanekute kontrollimine, preemia määramise või määramata jätmise otsuse tegemine, menetlusosaliste teavitamine, preemia suuruse arvutamine, preemia väljamaksmine, preemia määramise dokumentide säilitamine õigusaktides sätestatud tingimustel, määruses toodud juhtudel preemia tagasinõudmise otsuste tegemine.
1.2.3.	Lepingu punktis 1.1 nimetatud haldusülesande piires vaidemenetluse läbiviimine ja vaideotsuse tegemine, kohtusse pöördumine, kohtus esindamine ja kohtumenetluses vajalike toimingute tegemine.
1.3.	Pooled juhinduvad lepingu esemeks oleva haldusülesande täitmisel halduskoostöö seadusest, haldusmenetluse seadusest, spordiseadusest, määrusest ja teistest asjakohastest õigusaktidest ning käesolevas lepingus kokkulepitust.

2.	Poolte õigused ja kohustused
2.1.	EOK kohustub haldusülesannet täites:
2.1.1.	järgima haldusmenetluse seadust, spordiseadust, määrust ja teisi asjakohaseid õigusakte;
2.1.2.	moodustama lähtudes määrusest taotlusvooru hindamiseks komisjoni, kuhu kuuluvad ka Kultuuriministeeriumi esindajad, ja kehtestama selle töökorra;
2.1.3.	tagama isikuandmete kaitse ja töötlemise vastavuse kehtivatele õigusaktidele;
2.1.4.	kasutama lepingu täitmise käigus saadud isikuandmeid üksnes lepingus sätestatud eesmärkide täitmiseks ning järgima seadustest ja muudest õigusaktidest tulenevaid isikuandmete säilitustähtaegu. Isikuandmete säilitustähtaja lõppemisel kohustub EOK isikuandmed kustutama kuu aja jooksul, v.a juhul, kui õigusaktidest tuleneb teisiti;
2.1.5.	võimaldama juurdepääsu isikuandmetele üksnes nendele isikutele, kellel on selleks oma tööülesannete täitmiseks vajadus ning tagab, et need isikud on teadlikud ning järgivad isikuandmete töötlemisalaseid nõudeid ja õigusakte, nad on saanud asjakohase koolituse eelmainitud nõuete kohta, on võtnud endale konfidentsiaalsuskohustuse või neile kehtib asjakohane seadusest tulenev konfidentsiaalsuskohustus. Vastav konfidentsiaalsuskohustus jääb kehtima ka pärast käesoleva lepingu lõppemist;
2.1.6.	rakendama vajalikke organisatsioonilisi, füüsilisi ja infotehnilisi turvameetmeid isikuandmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest;
2.1.7.	teavitama lepingu täitmise raames töödeldavate isikuandmetega seotud rikkumise korral Kultuuriministeeriumit sellest põhjendamatu viivituseta pärast seda, kui ta on rikkumisest teada saanud;
2.1.8.	tagama intellektuaalomandiõiguste kaitse vastavalt kehtivatele õigusaktidele; 
2.1.9.	kasutama haldusülesande täitmiseks eraldatud rahalisi vahendeid määruses ja lepingus sätestatud tingimustel sihipäraselt ja majanduslikult säästlikult ning hoiduma lepingus sätestamata kulude katmisest;
2.1.10.	pidama eraldi arvestust eelarveliste vahendite kasutamise kohta vastavalt raamatupidamise seadusest tulenevatele nõuetele ja Kultuuriministeeriumi saadud juhistele;
2.1.11.	võimaldama igal ajal haldusülesande täitmise üle haldusjärelevalve teostamist, sealhulgas vajadusel kohapealset kontrolli, ning osutama selleks igakülgset abi;
2.1.12.	kõrvaldama haldusjärelevalve käigus tuvastatud puudused esitatud kohustuste täitmise nõudes ettenähtud tähtaja jooksul;
2.1.13.	esitama lepingu punktis 2.4.2 nimetatud nõude esitamisel nõutud teabe või dokumendid viie tööpäeva jooksul;
2.1.14.	vastama haldusülesande täitmisel esitatud järelpärimistele, sh nõustama menetlusosalisi, ning lahendama tekkinud vaidlusi;
2.1.15.	esitama õigeaegselt aruandeid Kultuuriministeeriumi eraldatud eelarveliste vahendite kasutamise kohta vastavalt lepingus sätestatule;
2.1.16.	saama Kultuuriministeeriumilt nõusolek kui EOK ühineb, jaguneb või kujundatakse ümber, kui sellega ei kaasne EOK lõppemine, mis on halduslepingu lõpetamise aluseks;
2.1.17.	teavitama Kultuuriministeeriumit kui muudetakse EOK põhikirja või sihtasutuste ja mittetulundusühingute registris tegevusala või eesmärki;
2.1.18.	teavitama Kultuuriministeeriumit viivitamata asjaoludest, mis takistavad või mõjutavad või mis võivad takistada või mõjutada eraldatud rahaliste vahendite lepingujärgset kasutamist või muudest lepingu täitmist takistavatest asjaoludest;
2.1.19.	tagastama määruse rakendamisel ülejäänud või määruse kehtivuse lõppemisel ülejäänud rahalised vahendid Kultuuriministeeriumi arveldusarvele, kui pooled ei lepi kokku teisiti; 
2.1.20.	täitma muid seadusest, lepingust ja määrusest tulenevaid kohustusi.

2.2.	EOK-l on õigus:
2.2.1.	saada Kultuuriministeeriumilt teavet, mis on vajalik lepingu täitmiseks;
2.2.2.	teha Kultuuriministeeriumile ettepanekuid spordialaliidu toetuse eraldamist ning sportlasele ja tema treenerile preemia määramist puudutavate õigusaktide täiendamiseks;
2.2.3.	saada lepinguga kokkulepitud rahalised vahendid haldusülesande täitmiseks.

2.3.	Kultuuriministeerium kohustub:
2.3.1.	andma EOK-le lepingu täitmiseks vajaliku teavet ja juhised;
2.3.2.	eraldama ja kandma iga-aastaselt üle EOK-le Kultuuriministeeriumi valitsemisala eelarves spordialaliitude toetuseks ja sportlasele ja tema treenerile preemia määramiseks ette nähtud vahendid toetuse eraldamise lepinguga.

2.4.	Kultuuriministeeriumil on õigus:
2.4.1.	saada igal ajal teavet haldusülesande täitmise kohta;
2.4.2.	teostada haldusjärelevalvet haldusülesande täitmise üle ja nõuda haldusülesande täitmisega seonduva suulise teabe, dokumentide ja vahearuannete esitamist, samuti teha dokumentidest koopiaid, kontrollimaks haldusülesande täitmise kooskõla lepingus sätestatud tingimustega ning õigusaktidega;
2.4.3.	lepingu või haldusülesande täitmise rikkumisel teha ettekirjutus andes puuduste kõrvaldamiseks mõistliku tähtaja.

3.	Haldusülesande täitmise rahastamise alused
3.1.	Iga-aastased rahalised vahendid lepingu esemeks oleva haldusülesande täitmiseks eraldatakse Kultuuriministeeriumi eelarvest ning ülesannete täitmise rahastamine toimub iga-aastase  lepingu alusel.
3.2.	EOK-l on õigus eraldatud vahenditest kasutada kuni 0,7% haldusülesande täitmisega kaasnevate kulude katteks.

4.	Vastutus ja tagatised
4.1.	Kui EOK rikub korduvalt või oluliselt lepingut, on Kultuuriministeeriumil õigus leping ühepoolselt lõpetada, teatades sellest teisele poolele 10 tööpäeva ette ning nõuda rikkumisega tekitatud ning tõendatud kahju hüvitamist. See ei piira Kultuuriministeeriumi õigust kasutada teisi õiguskaitsevahendeid.
4.2.	Kui selgub, et EOK ei ole kasutanud meetme elluviimiseks eraldatud rahalisi vahendeid lepingus ettenähtud tegevuseks, kui EOK esitas valeandmeid või kui rahaliste vahendite kasutamise käigus on EOK muul viisil rikkunud õigusaktides, määruses või käesolevas lepingus sätestatud tingimusi, on Kultuuriministeeriumil õigus eraldatud vahendid tagasi nõuda.
4.3.	Kultuuriministeeriumil on õigus nõuda eraldatud rahalised vahendid tagasi ulatuses, milles EOK ei kasutanud neid kooskõlas lepingu ja määrusega.
4.4.	Rahaliste vahendite täielikul või osalisel tagasinõudmisel on EOK kohustatud nõutud summa määratud tähtpäevaks tagasi maksma.
4.5.	Haldusülesande täitmisel tekkinud nõuded kolmandate isikute suhtes tasub EOK omavahenditest.
4.6.	Lepingu rikkumine on vabandatav, kui kohustuse rikkumise põhjuseks on vääramatu jõud võlaõigusseaduse § 103 tähenduses. Muu hulgas mõistavad pooled vääramatu jõu all õigusakti, sealhulgas iga-aastase riigieelarve seaduse muutmise seaduse või riigi lisaeelarve seaduse, jõustumist, mis takistab oluliselt lepingu täitmist või muudab selle võimatuks.
4.7.	Pool peab teist poolt vääramatu jõu asjaolude ilmnemisest ja lõppemisest kohe teavitama. Vääramatu jõuna kvalifitseeritavate asjaolude esinemist peab tõendama pool, kes vääramatu jõu esinemisele viitab.
4.8.	Kui vääramatu jõud kestab kauem kui 3 kuud, on mõlemal poolel õigus leping lõpetada.

5.	Lepingu jõustumine ja tähtaeg
Leping jõustub kolmandal päeval pärast Riigi Teatajas avaldamist ja on sõlmitud tähtajatult.

6.	Lepingu muutmine, lõppemine ja lõpetamine
6.1.	Lepingu muutmine toimub poolte kokkuleppel ja see vormistatakse kirjalikult lepingu lisana. Kirjaliku vormi järgimata jätmisel on lepingu muudatused tühised.
6.2.	Pool, kes soovib lepingut muuta, esitab teisele poolele vastava ettepaneku. Teine pool on kohustatud ettepanekule vastama 30 päeva jooksul. Muutmisettepanekust keeldumine peab olema põhjendatud.
6.3.	EOK on kohustatud viivitamatult informeerima Kultuuriministeeriumi olukorrast, mil haldusülesande täitmine osutub oluliselt raskendatuks või võimatuks. Sellisel juhul kohustuvad pooled järgneva 30 päeva jooksul kokku leppima edasise tegevuse lepingu täitmise eesmärgil ning sõlmivad vajadusel kokkuleppe lepingu muutmiseks.
6.4.	Kui üks pooltest soovib lepingut lõpetada, peab ta sellest teisele poolele ette teatama vähemalt 4 kuud. Lepingu lõpetamine vormistatakse kirjalikult lepingu lisana.
6.5.	Kultuuriministeerium võib ühepoolselt lepingut muuta või lõpetada, põhjendades lepingu muutmist või ülesütlemist ning teatades sellest teisele poolele 10 tööpäeva ette, kui:
6.5.1.	see on tingimata vajalik, et vältida ülekaaluka avaliku huvi rasket kahjustamist;
6.5.2.	EOK on lepingut oluliselt rikkunud ja ei ole rikkumist täiendava mõistliku tähtaja jooksul kõrvaldanud. Lepingu oluliseks rikkumiseks loetakse eelkõige lepingust tulenevate põhikohustuste täitmata jätmist või mittenõuetekohast täitmist;
6.5.3.	Kultuuriministeeriumi eelarvesse ei ole eraldatud rahalisi vahendeid lepingu esemeks oleva haldusülesande täitmiseks;
6.5.4.	EOK on korduvalt jätnud täitmata järelevalvet teostava isiku ettekirjutuse ja ei ole rikkumist täiendava mõistliku tähtaja jooksul kõrvaldanud;
6.5.5.	EOK suhtes on algatatud likvideerimine või pankrotimenetlus;
6.5.6.	esinevad asjaolud, mis võivad põhjustada EOK püsiva maksejõuetuse või tema tegevuse lõpetamise;
6.5.7.	muul seaduses või halduslepingus sätestatud alusel.
6.6.	Lepingu lõppemisel on EOK kohustatud tagastama Kultuuriministeeriumile selle osa toetusest, mis on lepingu lõppemise või lõpetamise seisuga kasutamata.

7.	Haldusülesande täitmise järjepidevuse tagamine
7.1.	Kui leping mis tahes põhjusel lõpetatakse või lõpeb, kohustub EOK:
7.1.1.	tegema koostööd Kultuuriministeeriumiga, kes täidab haldusülesannet pärast lepingu lõppemist eesmärgiga tagada haldusülesande tõrgete ja katkestusteta täitmine;
7.1.2.	andma lepingu lõpetamise hetkeks tasuta Kultuuriministeeriumile elektrooniliselt ja/või paberkandjal üle kõik haldusülesande täitmisega seotud andmed ja dokumentatsiooni, mis võimaldab jätkata haldusülesande täitmist. Üleandmine vormistatakse mõlema poole poolt allkirjastatud üleandmisevastuvõtmise aktiga, millega pooled kinnitavad, et andmed, dokumentatsioon on üle antud ja vastu võetud.

8.	Poolte vahel teabe vahetamine
8.1.	Lepinguga seotud teated peavad olema kirjalikud, välja arvatud informatsioonilised teated. Informatsioonilised teated on teated, millega ei kaasne õiguslikke tagajärgi.
8.2.	Teade loetakse kättesaaduks, kui:
8.2.1.	teade on üle antud allkirja vastu või edastatud digitaalselt allkirjastatuna lepingu punktis 11 esitatud kontaktisiku e-posti aadressile;
8.2.2.	teade on saadetud postiasutuse kaudu kirjaga lepingu punktis 11 toodud aadressil ja postitamisest on möödunud viis tööpäeva.
8.3.	Informatsioonilist teadet võib edastada telefoni, e-posti või muude teisele poolele kättesaadavate sidevahendite kaudu.

9.	Vaidluste lahendamine ja lõppsätted
9.1.	Lepingust tulenevad vaidlused lahendatakse läbirääkimiste teel. Kokkuleppe mittesaavutamisel lahendatakse vaidlused halduskohtus.
9.2.	Lepinguga reguleerimata küsimustes lähtuvad pooled õigusaktidest.
9.3.	Poolte vahel 13. detsembril 2018. a sõlmitud haldusleping nr 1-8/203-1 loetakse lõpetatuks poolte kokkuleppel alates käesoleva lepingu jõustumisest seoses varasema lepingu aluseks olevate õigusnormide ja haldusülesande sisu muutumisega.

10.	Poolte kontaktisikud
10.1. Kultuuriministeeriumi kontaktisik on Margus Klaan, e-post margus.klaan@kul.ee, telefon 6282 328:
10.2. EOK kontaktisik on: Kristo Tohver, e-post kristo@eok.ee, telefon 5293294.

11. Pooled
Kultuuriministeerium	Eesti Olümpiakomitee	
Registrikood: 70000941	Registrikood: 80059467	
Aadress: Suur-Karja 23, 15076 Tallinn	Aadress: Jalgpalli tn 1, 11312 Tallinn	
 	 	
(allkirjastatud digitaalselt)	(allkirjastatud digitaalselt)	
Heidy Purga	Kristo Tohver	
minister	peasekretär